CELEX: C2005/031/11
Language: et
Date: 2005-02-05 00:00:00
Title: Kohtuasi C-470/04: Eelotsusetaotlus, mille esitas Gerechtshof Arnhem 27. oktoobril 2004 kohtuasjas N v. Inspecteur van de Belastingdienst Oost/kantoor Almelo

5.2.2005   
            
            
               ET
            
            
               Euroopa Liidu Teataja
            
            
               C 31/5
            
         Eelotsusetaotlus, mille esitas Gerechtshof Arnhem 27. oktoobril 2004 kohtuasjas N v. Inspecteur van de Belastingdienst Oost/kantoor Almelo
   (Kohtuasi C-470/04)
   (2005/C 31/11)
   Kohtumenetluse keel: hollandi
   Euroopa Ühenduste Kohus on saanud Gerechtshof Arnhem'i 27. oktoobri 2004. aasta otsusega esitatud eelotsusetaotluse kohtuasjas N v. Inspecteur van de Belastingdienst Oost/kantoor Almelo, mis saabus kohtukantseleisse 2. novembril 2004.
   Gerechtshof Arnhem küsib Euroopa Kohtult eelotsust järgmistes küsimustes:
   
               1.1.1.
            
            
               Kas liikmesriigi resident, kes viib oma asukoha üle teise liikmesriiki, saab kohtuasjas senise asukohariigi vastu tugineda EÜ artiklile 18 üksnes põhjendusel, et riigist lahkumisega seotud maks takistab või võib takistada seda lahkumist?
            
         
               1.1.2.
            
            
               Kui vastus küsimusele 1.1.1 on eitav, kas siis liikmesriigi resident, kes viib oma asukoha üle teise liikmesriiki, saab kohtuasjas senise asukohariigi vastu tugineda EÜ artiklile 43 juhul, kui ei ole selge või tõenäoline, et ta nimetatud artiklis osutatud majandustegevust teises liikmesriigis jätkab? Kas sellele küsimusele vastamisel omab tähtsust, et tegevust jätkatakse kavandatud ajavahemiku järel? Kui jah, siis kui pikk võib see ajavahemik olla?
            
         
               1.1.3.
            
            
               Kui vastus küsimusele 1.1.1 või 1.1.2 on jaatav, kas siis EÜ artikliga 18 või EÜ artikliga 43 on vastuolus asjakohased Madalmaade õigusnormid, mille alusel tulumaksu ja sotsiaalmaksuga maksustatakse osalusest lähtudes arvestatud eeldatav tulu üksnes sel põhjendusel, et Madalmaade resident, kes teise riiki ümberasumise tõttu lakkab olemast kodumaine maksukohustuslane, loetakse olulise osaluse moodustavatest aktsiatest või osadest loobunuks?
            
         
               1.1.4.
            
            
               Kui vastus küsimusele 1.1.3 on jaatav põhjendusel, et maksu tasumise tähtaja pikendamiseks on nõutav tagatise andmine, siis kas esitatud tagatise vabastamise läbi on võimalik see piirang tagasiulatuva mõjuga kaotada? Kas sellele küsimusele vastamisel omab tähtsust, kas tagatise vabastamine toimus vastavalt õigusnormidele või võimaliku sundtäitmise käigus antud haldusakti alusel? Kas sellele küsimusele vastamisel omab tähtsust ka see, kas tagatiste andmisest tekkiva võimaliku kahju eest pakutakse hüvitust?
            
         
               1.1.5.
            
            
               Kui vastus küsimusele 1.1.3 on jaatav ja vastus punktis 1.1.4 esitatud esimesele küsimusele eitav, siis kas sellest tulenevat piirangut võib pidada õigustatuks?